วันที่  22  ส.ค.  61  เวลา  14.00  น. พลเอก ฉัตรชัย สาริกัลยะ รองนายกรัฐมนตรี และประธานกรรมการกองทุนสนับสนุนการสร้างเสริมสุขภาพ หรือ สสส. ลงพื้นที่ตรวจเยี่ยมการดำเนินงานพัฒนาคุณภาพชีวิตคนพิการ ชุมชนร่วมใจ ไม่ทิ้งใครไว้ข้างหลัง ที่ศูนย์ส่งเสริมและพัฒนาอาชีพคนพิการ บ้านทรัพย์สมบูรณ์ ตำบลโคกสูง อำเภออุบลรัตน์ จังหวัดขอนแก่น ซึ่งทาง สสส. ได้ดำเนินโครงการพัฒนาเครือข่ายคนพิการ และพัฒนาศูนย์เรียนรู้คนพิการด้วยปรัชญาเศรษฐกิจพอเพียง จังหวัดขอนแก่น ร่วมกับมูลนิธิพัฒนาชุมชนอย่างยั่งยืนเพื่อคุณภาพชีวิตดี มูลนิธินวัตกรรมทางสังคมและภาคีเครือข่ายคนพิการ เพื่อขับเคลื่อนการพัฒนาศักยภาพคนพิการ ลดข้อจำกัดที่เกิดขึ้นในกระบวนการจ้างงานคนพิการ สร้างประสิทธิภาพของกลไกการสร้างโอกาสการเข้าถึงอาชีพ และการมีรายได้ที่เพียงพอต่อการดำรงชีวิต สนับสนุนให้เครือข่ายคนพิการมีศักยภาพ มีอาชีพสร้างรายได้ให้แก่ตนเองและครอบครัว สร้างการมีส่วนร่วมระหว่างคนพิการและคนไม่พิการผ่านการทำงาน เพื่อลดช่องว่างและความเหลื่อมล้ำในสังคม ตามนโยบายของรัฐบาลที่มุ่งมั่นในการดำเนินงานเพื่อลดความเหลื่อมล้ำ ยกระดับคุณภาพชีวิตคนพิการในทุกด้าน ให้สามารถอยู่ในสังคมได้อย่างมีเกียรติ มีศักดิ์ศรี มีความสุขและมีคุณภาพชีวิตที่ดีขึ้น โดยศูนย์แห่งนี้ถือเป็นต้นแบบเพื่อขยายผลไปสู่เป้าหมายให้เกิดการจ้างงานในพื้นที่ต่างๆ และสนับสนุนอาชีพคนพิการตามแนวทางประชารัฐให้ได้ตามเป้าหมาย  55,445  อัตราทั่วประเทศ ภายในปี  2562